**TÁJÉKOZTATÓ**

**a működési engedélyhez nem kötött vasúti tevékenységet végző**

**vasúti társaságok részére**

A vasúti társaságok kötelező baleseti kárfedezeti képességének biztosításáról szóló 271/2007. (X. 19.) Korm. rendelet (a továbbiakban: Korm. rendelet) 9. §-ban foglaltak alapján a vasúti társaság évente május 31-éig benyújtja a Innovációs és Technológiai Minisztérium Piacfelügyeleti és Utasjogi Főosztály Vasúti Igazgatási Szerve (a továbbiakban: vasúti igazgatási szerv) részére a vagyoni biztosíték rendelkezésre állásának a Korm. rendelet 8. §-a szerinti igazolását, valamint a vasúti társaság által végzett valamennyi vasúti közlekedési tevékenységre vonatkozó, a Korm. rendelet 2-5. melléklete szerinti adattartalmú, a vasúti igazgatási szerv által rendszeresített kockázatértékelési adatlap megfelelően kitöltött példányát.

A Korm. rendelet 8. § (1) bekezdése szerint a vagyoni biztosítékra vonatkozó szerződés megkötését, valamint annak folyamatos hatályban tartását a biztosítási szerződés különös szerződési feltételeket tartalmazó része közjegyző által hitelesített másolat példányban, a biztosítási kötvény és a biztosítási díjjal rendezett időszakról (ideértve a díjhalasztást is) a biztosító által kiállított igazolás eredeti vagy közjegyző által hitelesített másolat példánya, vagy a garanciaszerződés eredeti vagy közjegyző által hitelesített másolati példánya tanúsítja.

A Korm. rendelet 8. § (3) bekezdése alapján a vagyoni biztosíték folyamatos hatályban tartását tanúsító iratokat a vasúti társaság másolatban is benyújthatja, ha a benyújtással egyidejűleg nyilatkozik arról, hogy a benyújtott másolat az eredetivel mindenben megegyezik.

Tájékoztatjuk, hogy amennyiben a vasúti igazgatási szerv részére legutóbb megküldött biztosítási szerződésben vagy mellékleteiben nem következett be változás, az erről szóló nyilatkozat mellékleteként

* a biztosítási díjjal rendezett időszakról a biztosító által kiállított igazolás *(eredeti vagy közjegyző által hitelesített másolat példányban, vagy másolatban ha egyidejűleg nyilatkozik arról, hogy a benyújtott másolat az eredetivel mindenben megegyezik)* és
* a Korm. rendelet 2-5. melléklet szerinti adattartalmú kockázatértékelési adatlap

benyújtása szükséges.

Amennyiben a biztosítási szerződésben vagy mellékleteiben változás következett be, a felsorolt dokumentumok mellett szükséges

* a biztosítási szerződés különös szerződési feltételeket tartalmazó részének *(közjegyző által hitelesített másolat példányban, vagy másolatban, ha a benyújtással egyidejűleg nyilatkozik arról, hogy a benyújtott másolat az eredetivel mindenben megegyezik)* és
* a biztosítási kötvénynek *(eredeti vagy közjegyző által hitelesített másolat példányban, vagy másolatban ha egyidejűleg nyilatkozik arról, hogy a benyújtott másolat az eredetivel mindenben megegyezik)*

vagy

* a garanciaszerződésnek *(eredeti vagy közjegyző által hitelesített másolati példányban, vagy másolatának, ha a benyújtással egyidejűleg nyilatkozik arról, hogy a benyújtott másolat az eredetivel mindenben megegyezik)*

benyújtása is.

Amennyiben kérdése merül fel az adatszolgáltatással kapcsolatban, keresse ügyintézőinket a 06-1-373-1405-ös telefonszámon vagy az igazgatasiszerv.vasut@itm.gov.hu e-mail címen.

Innovációs és Technológiai Minisztérium

Piacfelügyeleti és Utasjogi Főosztály

Vasúti Igazgatási Szerv